"KADA se svakodnevno susrećete s napuštenim i zlostavljanim psima, Dashina priča se ni po čemu ne čini posebna. Još jedna kap u moru zlostavljanih i izmučenih. Ali Dasha je imala takvu "sreću" da je dobila zaista maštovitog vlasnika", započela je na Facebooku Udruga za dobrobit i zaštitu životinja "Najbolji prijatelj" priču o kujici Dashi, ženki posavskog goniča staroj oko dvije godine.

Nažalost dio o maštovitom vlasniku sve je samo ne pozitivan.

"Vlasnika kojem lanac oko vrata nije bio dovoljan, pa joj je izbušio (vjerojatno nožem) rupu u vratu kroz koju je provukao karabiner za lanac. Tako da bude siguran da dovoljno pati. I takvu je izbacio na cestu", opisali su užas kroz koji je kujica prošla.

Traumatizirana životinja čak je tjedan dana bježala od volontera, a iako im se na kraju prepustila, i dalje nije stekla potpuno povjerenje u njih.

Tekst se nastavlja ispod oglasa

"I ne zamjeramo joj, dat ćemo joj vremena, jer za sve fizičke i psihičke rane koje nosi, treba strpljenja i pažnje. Karabiner je izvađen, rana na vratu obrađena te slijedi oporavak. Nadamo se da je sve loše sada iza nje", poručili su iz udruge koja djeluje na području karlovačke županije.

Ako želite pomoći Dashi, možete se javiti Udruzi.